Document ID: 32007D0608

KOMISJONI OTSUS,
13. september 2007,
millega muudetakse otsust 2007/554/EÜ, mis käsitleb teatavaid kaitsemeetmeid seoses suu- ja sõrataudiga Ühendkuningriigis
(teatavaks tehtud numbri K(2007) 4301 all)
(EMPs kohaldatav tekst)
(2007/608/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Komisjoni 9. augusti 2007. aasta otsus 2007/554/EÜ, mis käsitleb teatavaid kaitsemeetmeid seoses suu- ja sõrataudiga Ühendkuningriigis (3) võeti vastu pärast selle haiguse hiljutisi puhanguid kõnealuses liikmesriigis. Kõnealust otsust kohaldatakse 15. septembrini 2007.
(2)
Otsuses 2007/554/EÜ on määratletud kõrge ja madala riskiteguriga alad mõjutatud liikmesriikides ning on keelatud nii nakkusele vastuvõtlike loomade lähetamine kõrge ja madala riskiteguriga aladelt kui ka nakkusele vastuvõtlikest loomadest saadud toodete lähetamine kõrge riskiteguriga aladelt. Samuti on otsusega ette nähtud eeskirjad, mida kohaldatakse selliste ohutute toodete lähetamise suhtes neilt aladelt, mis on toodetud kas enne piirangute kehtestamist või mis on valmistatud toormest, mis on toodud väljastpoolt neid alasid või mida on töödeldud moel, mis on osutunud tõhusaks võimaliku suu- ja sõrataudi viiruse inaktiveerimisel.
(3)
Otsuse 2007/554/EÜ I ja II lisaga piiritletakse kuni 15. septembrini kõrge ja madala riskiteguriga alad kahte suu- ja sõrataudi haiguspuhangut (kinnitatud 2007. aasta augusti algul) ümbritseva tugevdatud järelevalvega tsooniga, mis kehtisid kuni 8. septembrini kooskõlas nõukogu 29. septembri 2003. aasta direktiivi 2003/85/EÜ (ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ) (4) artikliga 44.
(4)
Pärast uut suu- ja sõrataudi puhangut 12. septembril 2007 Ühendkuningriigis väljaspool otsuse 2007/554/EÜ I ja II lisas kirjeldatud piirkondi on Ühendkuningriik võtnud meetmed nõukogu direktiivi 2003/85/EÜ raames ning rakendanud lisameetmeid nakkuspiirkondades.
(5)
Suu- ja sõrataud Ühendkuningriigis võib ohustada teiste liikmesriikide karjasid tulenevalt elusate sõralistega kauplemisest ja nendest saadud teatavate toodete turuleviimisest.
(6)
Arvestades taudi olukorda Ühendkuningriigis on vajalik tagada, et otsust 2007/554/EÜ muudetakse enne 15. septembrit 2007 eesmärgiga pikendada selle rakendamist vähemalt 15. oktoobrini 2007 ja laiendada piirangualasid vastavalt epidemioloogilisele olukorrale.
(7)
Seepärast tuleks otsust 2007/554/EÜ vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2007/554/EÜ muudetakse järgmiselt.
1.
Artiklis 17 asendatakse sõnad „15. septembrini 2007” sõnadega „15. oktoobrini 2007”.
2.
I ja II lisa asendatakse käesoleva otsuse lisas esitatud tekstiga.
Artikkel 2
Liikmesriigid muudavad kaubanduse suhtes kohaldatavaid meetmeid, et viia need kooskõlla käesoleva otsusega. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 13. september 2007

Labels: 17
20
0
6
18